DIE VROU UIT DIE SEE - NATi
VROU UIT DIE SEE
MET: Jana Strydom, Neels van Jaarsveld, Erik Holm, Kaz McFadden, Amalia Uys, Theodore Jantjies, Gavin van den Berg en Natasha Dryden.
SKRYWER: Henrik Ibsen (Vertaal deur Hugo Taljaard)
KOSTUUM EN BELIGTINGSONTWERP: Wilhelm Disbergen
KLANKONTWERP: Henry Mylne
Hierdie is die aangrypende liefdesverhaal van Ellida wat met dr Wangel getroud is. Hy het twee dogters wat nie veel jonger as sy self is nie. Ellida bewaar 'n geheim – sy het eens deur die see ewige trou aan 'n matroos beloof en kan die vreemdeling nie vergeet nie. Dan daag hy op om haar soos hulle mekaar belowe het, op te eis. Wangel besef sy magteloosheid en gee haar die vryheid om te kies. Vryheid waaraan verskeie betekenisse geheg word. Deur haar spel sien die teaterganger die onderdrukte emosies, die verwarde gedagtes, die vrese wat onder die oppervlak skuil, maar ook die hoop op versoening. Wat dan ontvou, is 'n pragtige liefdesverhaal vol intriges. Dit word kundig vervleg met die liefdesverhale van die twee dogters. Voeg daarby die heldin Ellida se obsessie met die see en die tafel is gedek vir 'n kragtoer wat jou sal meevoer tot die einde.
Wilhelm Disbergen sorg vir 'n visuele skouspel van lewende, bewegende drie-dimensionele projeksies van geheue, landskap, ruimtes en die vloei van die see.
Henrik Ibsen, die Noorse teater-reus, word as die vader van die moderne teaterkuns beskou. Met 'n swiep van woorde laat hy die gehore die waarheid daaragter sien. Uitstekende akteurs, interessante karakters, 'n pragtige storielyn. Teater op sy beste!